OpenLLM-France/wikimedia huggingface dataset:
# Loxocèmids

Els loxocèmids (Loxocemidae) són una família de serps de mida mitjana, de cap cònic no diferent del coll; cos cilíndric bastant gruixut, una mica aixafat dorsoventralment a la regió posterior; cua curta i cònica. Els ulls són petits, les escates són amples i llises, totes semblants, amb l'excepció d'una filera ventral lleugerament engrandida. Tenen vestigis de cintura pelviana i una estructura en forma d'urpa com en els Boidae. Són excavadores, però no tan especialitzades, només són trobades en zones molt particulars de les selves tropicals.

## Loxocemus bicolor

Aquesta família només té una espècie classificada que és Loxocemus bicolor i cap subespècie. Mesura de 77 cm a 1 m de longitud, de cua curta, forma del cos robusta i escates llises; cap clarament triangular, amb escates engrandides i la punta del musell aguda amb l'escata rostral engrandida i doblegada cap al dors. La seva coloració al dors és marró violeta, amb taques de color blanc groguenc a la regió lateroventral. Les escates labials i inferiors són de color blanc groguenc.

### Distribució, hàbitat i hàbits

Té una àmplia distribució en els llocs humits de les costes del Pacífic, des de Mèxic fins a l'Amèrica central, habitant en la selva baixa o mitjana caducifòlia i en matolls espinosos, és d'hàbits nocturns, terrestres i crepusculars, trobant-se al vespre assolellant-se en llocs oberts en substrats que retenen la calor per més temps del normal com roques, troncs secs i paviment de les carreteres. S'alimenten de petits mamífers i sargantanes, encara que també d'ous d'iguana. Es reprodueixen de forma ovípara.

## Enllaços externs

* Loxocemidae a Reptile database

## Referències

* ↑ «Loxocemus bicolor» (en anglès). The Reptile Database. [Consulta: 24 maig 2024].
* ↑ «ITIS - Report: Loxocemidae» (en anglès). Integrated Taxonomic Information System. [Consulta: 24 maig 2024].
* ↑ British Museum (Natural History).; History), British Museum (Natural; Boulenger, George Albert. Catalogue of the snakes in the British Museum (Natural History) / by George Albert Boulenger (en anglès). v.1 (1893), 1893, p. 74-76.
* ↑ «Loxocemus bicolor» (en anglès). UICN Red List. [Consulta: 24 maig 2024].
* ↑ Ramírez Bautista, Aurelio; Hernández Ibarra, Xóchitl «Loxocemus bicolor Cope, 1861». Loxocemus bicolor. Sistemática e historia natural de algunos anfibios y reptiles de México.
# Opramoas

Opramoas fou un important benefactor del segle ii. És el filantrop everget més antic conegut. Era un magnat de la petita ciutat lícia de Rodiàpolis (sud d'Anatòlia, en l'actual Turquia). Les seues activitats estan descrites en extenses inscripcions en grec a les parets del seu mausoleu a Rodiàpolis.
«...a més dels seus regals de jocs ciutadans i d'un munt d'edificis cívics, recentment s'ha oferit a pagar l'escola primària de tots els xiquets ciutadans de Xantos, xiquets i xiquetes per igual ... donava fons per a l'enterrament de persones necessitades i pagava els dots de les filles de famílies pobres».

## Referències

* ↑ Kokkinia, Christina «Opramoas, in: R. Bagnal et al. (ads), The Encyclopedia of Ancient History, Malden M.A. 2012 and online at» (en anglés). The Encyclopedia of Ancient History [Consulta: 5 febrer 2024].
* ↑ Balland, A. (en francés) Imperial Inscriptions from Xanthos. Klincksieck [París], 1981, pàg. 173-224.
* ↑ «Review of: Die Opramoas-Inschrift von Rhodiapolis». Bryn Mawr Classical Review. ISSN: 1055-7660.
* ↑ Lane Fox, Robin. Pagans and Christians (en anglés), 1986, p. 60.
# Prosopeia

Prosopeia és un gènere d'ocells de la família dels psitàcids.

## Taxonomia

El gènere va ser introduït l'any 1854 pel naturalista francès Charles Lucien Bonaparte. Segons la Classificació del Congrés Ornitològic Internacional (versió 2.5, 2010) aquest gènere està format per tres espècies:
* papagai emmascarat (Prosopeia personata).
* papagai escarlata (Prosopeia splendens).
* papagai granatós (Prosopeia tabuensis).

## Referències

* ↑ Bonaparte, Charles Lucien «Tableau des perroquets» (en french). Revue et Magasin de Zoologie Pure et Appliquée, vol. 6, 1854, pàg. 145–158 [153].
* ↑ Check-List of Birds of the World. 3. Cambridge, Massachusetts: Harvard University Press, 1937, p. 250.
* ↑ Jobling, James A. The Helm Dictionary of Scientific Bird Names. Londres: Christopher Helm, 2010, p. 318. ISBN 978-1-4081-2501-4.
* ↑ «Parrots, cockatoos – IOC World Bird List». [Consulta: 12 maig 2024].
# Gran Via de les Corts Catalanes

La Gran Via de les Corts Catalanes és una de les vies més importants de la ciutat de Barcelona, que la travessa d'un costat a l'altre, amb un recorregut de més de nou quilòmetres (tretze comptant les perllongacions a l'Hospitalet i Sant Adrià), amb què és el carrer més llarg de l'Estat espanyol. La numeració de les finques arriba fins al 1198.
Anomenada popularment Gran Via, arrenca del límit amb el municipi de l'Hospitalet de Llobregat, prop de la plaça d'Ildefons Cerdà, i acaba a l'altre extrem de Barcelona, al límit amb Sant Adrià de Besòs. Al seu recorregut travessa les places d'Espanya, de la Universitat, de Tetuan i de les Glòries Catalanes. El tram Glòries-Besòs coincideix amb el primer tram de l'autopista del Maresme que actualment es troba semicobert juntament amb un vial del Trambesòs. La línia 1 del metro discorre pel seu subsol entre la plaça d'Espanya i la plaça de la Universitat; i la línia 2 entre la plaça de la Universitat i la cruïlla amb el carrer Marina.
Per ambdós extrems es continua amb trams de la carretera C-31, a l'extrem nord a partir de la plaça de les Glòries, a partir de la qual la Gran Via es transforma en una autopista urbana, i a l'extrem sud a través de la Granvia de l'Hospitalet.
Al pla Cerdà s'anomenà Lletra N, Número 11. Un cop urbanitzada, rebé el nom de calle Cortes, que va romandre fins al 1931, any en què passà a anomenar-se Avinguda de les Corts Catalanes. Durant la dictadura franquista fou oficialment anomenada Avenida de José Antonio Primo de Rivera. El 22 de juny de 1979 rebé el nom oficial que duu avui, Gran Via de les Corts Catalanes, en què la denominació col·loquial de sempre se sintetitza amb la que duia durant la República, alhora que hom homenatja les Corts medievals i modernes del país.
Al tram que va entre Balmes i Rambla de Catalunya hi caigueren diverses bombes llançades per l'aviació italiana el 1938 durant la Guerra Civil. L'any 2001 s'hi va aixecar un monument commemoratiu que es pot veure just davant del cinema Coliseum.

## Vegeu també

* Història de Barcelona
* Urbanisme de Barcelona
* Hodonímia de Barcelona
* Arquitectura de Barcelona
* Art públic de Barcelona
* Avinguda de la Granvia de l'Hospitalet
* Homenatge al llibre, de Joan Brossa

## Referències

* ↑ Virtudes Pérez, El carrer més llarg, El Punt, 8 de desembre de 2009
* ↑ Llorens, Carles «Objectiu: Espanyolitzar Catalunya» (paper). Sàpiens. Sàpiens Publicacions [Barcelona], núm.128, 4-2013, p.44-49. ISSN: 1695-2014.
# Caiman negre

El caiman negre (Melanosuchus niger) és una espècie de rèptil crocodilià de la família dels al·ligatòrids. Viu a Bolívia, el Brasil, Colòmbia, l'Equador, la Guaiana Francesa, Guyana, el Perú i, possiblement, Veneçuela.
És l'única espècie vivent del gènere Melanosuchus. Presenta un característic color negre i habita en l'Amazònia. Arriben a mesurar 7 metres, per la qual cosa poden devorar animals com ara cèrvids o capibares, i fins i tot tapirs i altres mamífers grossos.

## Referències

* ↑ Entrada «Melanosuchus niger» de la Paleobiology Database (en anglès). [Consulta: 9 abril 2024].
* ↑ Ross, J. P. «Melanosuchus niger» (en anglès). Llista Vermella d'Espècies Amenaçades de la UICN, 2000. DOI: 10.2305/IUCN.UK.2000.RLTS.T13053A3407604.en. [Consulta: 9 abril 2024].
# Patinatge artístic als Jocs Olímpics d'hivern de 1984 - Individual femení

Als Jocs Olímpics d'Hivern de 1984 celebrats a la ciutat de Sarajevo (Iugoslàvia) es disputà una prova de patinatge artístic sobre gel en categoria femenina que formà part del programa oficial dels Jocs.
La competició se celebrà entre els dies 15 i 18 de febrer de 1984 a l'Olympic Hall Zetra.

## Comitès participants

Hi participaren un total de 24 patindores de 16 comitès nacionals diferents.
| Austràlia (1) Bèlgica (1) Canadà (2) Corea del Sud (1) Espanya (1) Estats Units (3) França (1) Itàlia (1) Iugoslàvia (1) | Japó (1) Regne Unit (1) RDA (1) RFA (2) Suècia (1)  Suïssa (2) Unió Soviètica (3) R.P. de la Xina (1) |

## Resum de medalles

| Or | Argent | Bronze |
| Katarina Witt | Rosalynn Sumners | Kira Ivanova |

## Resultats

| Posició | Nom | CON | F | PC | PL | Pts. |
| 1 | Katarina Witt | RDA | 3 | 1 | 1 | 3.2 |
| 2 | Rosalynn Sumners | Estats Units | 1 | 5 | 2 | 4.6 |
| 3 | Kira Ivanova | Unió Soviètica | 5 | 3 | 5 | 9.2 |
| 4 | Tiffany Chin | Estats Units | 12 | 2 | 3 | 11.0 |
| 5 | Anna Kondrashova | Unió Soviètica | 7 | 4 | 6 | 11.8 |
| 6 | Elaine Zayak | Estats Units | 13 | 6 | 4 | 14.2 |
| 7 | Manuela Ruben | RFA | 6 | 11 | 7 | 15.0 |
| 8 | Elena Vodorezova | Unió Soviètica | 2 | 8 | 11 | 15.4 |
| 9 | Claudia Leistner | RFA | 9 | 10 | 8 | 17.4 |
| 10 | Sanda Dubravčić | Iugoslàvia | 8 | 9 | 9 | 17.4 |
| 11 | Sandra Cariboni | Suïssa | 4 | 14 | 12 | 20.0 |
| 12 | Kay Thomson | Canadà | 10 | 12 | 10 | 20.8 |
| 13 | Elizabeth Manley | Canadà | 16 | 7 | 13 | 25.4 |
| 14 | Myriam Oberwiler | Suïssa | 15 | 13 | 14 | 28.2 |
| 15 | Karin Telser | Itàlia | 11 | 15 | 16 | 28.6 |
| 16 | Katrien Pauwels | Bèlgica | 14 | 16 | 18 | 32.8 |
| 17 | Susan Jackson Wagner | Regne Unit | 19 | 17 | 15 | 33.2 |
| 18 | Agnes Gosselin | França | 18 | 19 | 17 | 35.4 |
| 19 | Masako Kato | Japó | 21 | 18 | 19 | 38.8 |
| 20 | Catarina Lindgren | Suècia | 17 | 22 | 20 | 39.0 |
| 21 | Vicki Holland | Austràlia | 20 | 20 | 21 | 41.0 |
| 22 | Zhenghua Bao | R.P. de la Xina | 23 | 21 | 22 | 44.2 |
| 23 | Hae-Sung Kim | Corea del Sud | 22 | 23 | 23 | 45.4 |
| NP | Marta Cierco-Viqeira | Espanya | | | | |
    NP: no participà
# Marilee Stepan

Marie Louise Stepan, més coneguda com a Marilee Stepan (Chicago, 2 de febrer de 1935 - Winnetka, 15 de desembre de 2021), va ser una nedadora estatunidenca, especialista en estil lliure, que va competir durant la dècada de 1950.
El 1952 va prendre part en els Jocs Olímpics d'Estiu de Hèlsinki, on va disputar dues proves del programa de natació. Va guanyar la medalla de bronze en els 4x100 metres lliures, formant equip amb Jacqueline LaVine, Joan Alderson i Evelyn Kawamoto, mentre en els 100 metres lliures fou setena.
En el seu palmarès també destaca el campionat de l'AAU a cobert de les 220 iardes de 1952. Un cop retirada va formar part del Comitè Olímpic dels Estats Units durant molts anys.

## Referències

* 1 2 3 Marilee Stepan a Sports Reference (arxivat)
* ↑ "For the Love of Sports, Education and the North Shore," MakeItBetter.com (2009)
# Marina Verheliuk

Marina Verheliuk (Kherson, 24 de juny de 1978) és una jugadora d'handbol ucraïnesa, ja retirada, que va competir a cavall del segle XX i el segle xxi.
El 2004 va prendre part en els Jocs Olímpics d'Atenes, on guanyà la medalla de bronze en la competició d'handbol. En el seu palmarès també destaca una medalla de plata al campionat d'Europa d'handbol del 2000.
A nivell de clubs jugà al HC Spartak Kyiv (1995-2002) i al RK Krim (2003-2012), amb qui fou subcampió de la Copa d'Europa el 2004 i 2006.

## Referències

* ↑ «Maryna Verheliuk Olympic Results». sports-reference.com. Arxivat de l'original el 18 d’abril 2020. [Consulta: 3 abril 2020].
* ↑ «Maryna Vergeliuk-Strile». eurohandball.com. [Consulta: 3 abril 2020].
# Marion Roper

Marion Roper (Chicago, 15 de setembre de 1910 - Ventura, 10 de febrer de 1991) fou una saltadora estatunidenca que va competir durant la dècada de 1930.
El 1932 va prendre part en els Jocs Olímpics de Los Angeles, on guanyà la medalla de bronze en la competició de palanca de 10 metres del programa de salts.

## Referències

* ↑ «Marion Roper Olympic Results». sports-reference.com. Arxivat de l'original el 20 de setembre 2011. [Consulta: 4 desembre 2018].
# Marion Tietz

Marion Tietz (Berlín, 17 de novembre de 1952) fou una jugadora d'handbol alemanya que va competir sota bandera de la República Democràtica Alemanya durant les dècades de 1970 i 1980.
El 1976 va prendre part en els Jocs Olímpics de Mont-real, on guanyà la medalla de plata en la competició d'handbol, i quatre anys més tard, als Jocs de Moscou, guanyà la medalla de bronze.
En el seu palmarès també destaquen dos campionats del món d'handbol, el 1975 i 1978. Jugà un total de 188 partits internacionals per a la RDA, en què va marcar 345 gols.
A nivells de clubs jugà al TSC Berlin.

## Referències

* 1 2 3 «Marion Tietz Olympic Results». sports-reference.com. Arxivat de l'original el 2012-12-14. [Consulta: 8 març 2019].
* ↑ Weltmeisterinnen im Handball a sport-komplett.de
# Martin Řehák

Martin Řehák (Hrubá Vrbka, 20 d'agost de 1933 - Praga, 25 de març de 2010) fou un atleta txec, especialista en el triple salt, que va competir sota bandera de Txecoslovàquia durant la dècada de 1950.
El 1956 va prendre part en els Jocs Olímpics d'Estiu de Melbourne, on fou cinquè en la prova del triple salt del programa d'atletisme.
En el seu palmarès destaca una medalla de bronze en la prova del triple salt del Campionat d'Europa d'atletisme de 1954, rere Leonid Sxerbakov i Roger Norman i una medalla de plata i una de bronze al Festival Mundial de la Joventut i els Estudiants. També guanyà tres campionats nacionals, de 1955 a 1957; i va millorar en deu ocasions el rècord nacional del triple salt, sent el primer txecoslovac en superar els 15 metres.

## Millors marques

* Triple salt. 15,85 metres (1956)

## Referències

* 1 2 Martin Řehák a Sports Reference (arxivat)
* ↑ «Medallistes per prova». rfea.es. Federació Espanyola d'Atletisme. Arxivat de l'original el 26 d’octubre 2020. [Consulta: 22 abril 2020].
* ↑ «World Student Games (UIE)». [Consulta: 16 juny 2020].
* ↑ Hladík, Pavel. Mistrovství a přebory v atletice. I. dil. Muži a ženy. Království České 1907 – 1918; Československo 1919 – 1938, 1945 – 1992; Čechy a Morava 1939 – 1944. atletika.cz, 2015. Arxivat 2020-08-24 a Wayback Machine.
* ↑ Waśko, Janusz (1953-).. Athletics National Records Evolution : 1912-2006. GreenArt Jacek Kardasz, 2007, p. 110. ISBN 978-83-925457-0-5.
* ↑ «Track and Field Statistics». [Consulta: 16 juny 2020].
# Martina Boesler

Martina Boesler (alemany: Martina Wieduwilt) (Berlín, 18 de juny de 1957), de casada Kirchner i Wieduwilt, és una ex-remadora alemanya que va competir sota bandera de la República Democràtica Alemanya durant les dècades de 1970 i 1980. Era germana de la també remadora Petra Boesler.
El 1980 va prendre part en els Jocs Olímpics de Moscou, on guanyà la medalla d'or en la competició del vuit amb timoner del programa de rem. En el seu palmarès també destaca una medalla de plata en el vuit amb timoner al Campionat del món de rem de 1979.

## Referències

* 1 2 Martina Boesler a Sports Reference (arxivat)
* ↑ Rudern – Weltmeisterschaften – Achter – Damen. sport-komplett.de
# Martina Koch

Martina Koch (Frankfurt del Main, 20 de maig de 1959), coneguda també amb el nom de casada Martina Hallmen, és una jugadora d'hoquei sobre herba alemanya, ja retirada, que va competir sota bandera de la República Federal Alemanya durant les dècades de 1970 i 1980.
El 1984 va prendre part en els Jocs Olímpics de Los Angeles, on guanyà la medalla de plata en la competició d'hoquei sobre herba. Quatre anys més tard, als Jocs de Seül, fou cinquena en la mateixa competició.
En el seu palmarès també destaquen una medalla d'or i una de plata a la Copa del món d'hoquei sobre herba, una medalla de bronze al Campionat d'Europa i tres medalles d'or al Campionat d'Europa d'hoquei sala. Durant la seva carrera esportiva disputà 119 partits amb la selecció nacional, dels quals 19 foren en sala. A nivell de clubs jugà al 1. Hanauer THC i guanyà la lliga alemanya de 1983.

## Referències

* ↑ «Martina Koch-Hallmen Olympic Results». sports-reference.com. Arxivat de l'original el 18 d'abril 2020. [Consulta: 9 novembre 2019].
* ↑ Hockey - Europameisterschaften a sport-komplett.de
* ↑ Nationalspieler: Damen a hockey.de
# Masamitsu Ichiguchi

Masamitsu Ichiguchi (japonès: 市口政光) (Osaka, 12 de gener de 1940) és un ex-lluitador japonès, especialista en lluita grecoromana, que va competir durant les dècades de 1950 i 1960.
El 1960 va prendre part en els Jocs Olímpics de Roma, on fou setè en la prova del pes gall del programa de lluita grecoromana. Quatre anys més tard, als Jocs de Tòquio guanyà la medalla d'or en la mateixa competició del programa de lluita grecoromana. En el seu palmarès també destaquen una medalla d'or al Campionat del món de lluita i una altra als Jocs Asiàtics, ambdues el 1962.

## Referències

* ↑ «Masamitsu Ichiguchi Olympic Results». sports-reference.com. Arxivat de l'original el 17 d’abril 2020. [Consulta: 19 novembre 2019].
* ↑ «Ichiguchi, Masamitsu (JPN)». iat.uni-leipzig.de. Arxivat de l'original el 2015-05-20.
# Matti Lähde

Matti Lähde (Joutseno, 14 de maig de 1911 - Lappeenranta, 2 de maig de 1978) va ser un esquiador finlandès, especialista en esquí de fons, que va competir durant les dècades de 1930 i 1940.
El 1936 va prendre part en els Jocs Olímpics de Garmisch-Partenkirchen, on disputà dues proves del programa d'esquí de fons. Guanyà la medalla d'or en la prova dels relleus 4x10 quilòmetres, formant equip amb Kalle Jalkanen, Kalle Jalkanen i Sulo Nurmela. En la prova dels 18 quilòmetres fou quinzè.
En el seu palmarès també destaquen tres títols nacionals emtre 1935 i 1945.

## Referències

* 1 2 «Matti Lähde Olympic Results». sports-reference.com. Arxivat de l'original el 18 de març 2009. [Consulta: 10 abril 2019].
# Matylda Pálfyová

Matylda Pálfyová (Kostoľany nad Hornádom, 11 de març de 1912 - Brestovany, 23 de setembre de 1944) va ser una gimnasta artística txecoslovaca que va competir durant la dècada de 1930.
El 1936 va prendre part en els Jocs Olímpics de Berlín, on guanyà la medalla de plata en la competició del concurs complet per equips del programa de gimnàstica.
En el seu palmarès també destaquen tres medalles al Campionat del món de gimnàstica artística de 1938, dues d'or i una de bronze.

## Referències

* ↑ «Matylda Pálfyová Olympic Results». sports-reference.com. Arxivat de l'original el 13 de desembre 2012. [Consulta: 8 gener 2019].
* ↑ Matylda Pálfyová a olympic.cz
# Max Streib

Max Streib (Suïssa, 20 de desembre de 1912 - 1 de novembre de 1989) fou un jugador d'handbol suís que va competir durant la dècada de 1930.
El 1936 va prendre part en els Jocs Olímpics de Berlín, on guanyà la medalla de bronze en la competició d'handbol.

## Referències

* ↑ «Max Streib Olympic Results». sports-reference.com. Arxivat de l'original el 18 de desembre 2012. [Consulta: 14 desembre 2018].
# Maxie Vaz

Maxie Vaz (Goa, 1923 - Mombasa, 21 de juliol de 1991) va ser un jugador d'hoquei sobre herba indi que va competir durant la dècada de 1940.
El 1948 va prendre part en els Jocs Olímpics de Londres, on va guanyar la medalla d'or com a membre de l'equip indi en la competició d'hoquei sobre herba.

## Referències

* ↑ «Maxie Vaz Olympic Results». sports-reference.com. Arxivat de l'original el 15 de desembre 2012. [Consulta: 27 maig 2019].
# Michael Galitzen

Michael Galitzen (Los Angeles, 6 de setembre de 1909 - Hollywood, 6 de juny de 1959), també conegut com a Mickey Riley a partir de 1931, fou un saltador estatunidenc que va competir durant les dècades de 1920 i 1930.
El 1928 va prendre part en els Jocs Olímpics d'Amsterdam, on va disputar dues proves del programa de salts. En la de trampolí de 3 metres guanyà la medalla de plata, mentre en la de palanca de 10 metres guanyà la de bronze. Quatre anys més tard, als Jocs de Los Angeles, tornà a disputar dues proves del programa de salts. En la de trampolí de 3 metres guanyà la medalla d'or i en la de palanca de 10 metres guanyà la de plata.
Després dels Jocs va treballar com a editor i juntament amb el seu germà va participar en nombrosos espectacles de salts. Va morir al seu apartament de Hollywood el 1959. El 1977 fou inclòs a l'International Swimming Hall of Fame.

## Referències

* 1 2 3 «Mickey Galitzen Olympic Results». sports-reference.com. Arxivat de l'original el 7 de març 2009. [Consulta: 24 juliol 2018].
# Michael Rawson

Michael Rawson (Birmingham, 26 de maig de 1934 - Birmingham, 26 d'octubre de 2000) fou un atleta anglès, especialista en els curses de mig fons, que va competir durant la dècada de 1950.
El 1956 va prendre part en els Jocs Olímpics d'Estiu de Melbourne, on quedà eliminat en semifinals en els 800 metres del programa d'atletisme.
En el seu palmarès destaquen una medalla d'or al Campionat d'Europa d'atletisme de 1958, i una de bronze als Jocs de l'Imperi Britànic i de la Comunitat de 1958.

## Millors marques

* 800 metres. 1' 47.0" (1958)

## Referències

* 1 2 3 Michael Rawson a Sports Reference (arxivat)
* ↑ «Medallistes per prova». rfea.es. Federació Espanyola d'Atletisme. Arxivat de l'original el 26 d’octubre 2020. [Consulta: 22 abril 2020].
* ↑ «John Derek Wrighton | Commonwealth Games Federation» (en anglès). Arxivat de l'original el 2019-07-26. [Consulta: 25 octubre 2020].
* ↑ «Track and Field Statistics». [Consulta: 25 octubre 2020].
# Milena Greppi

Milena Greppi (Milà, 8 de juliol de 1929 - Milà, 13 de desembre de 2016) fou una atleta italiana, especialista en curses de velocitat i tanques, que va competir durant la dècada de 1950.
El 1952 va prendre part en els Jocs Olímpics d'Estiu de Hèlsinki, on disputà dues proves del programa d'atletisme. En ambdues proves quedà eliminada en sèries. Quatre anys més tard, als Jocs de Melbourne, disputà dues proves del programa d'atletisme. Fou cinquena en els 100 i 4x100 metres, mentre en els 80 metres tanques quedà eliminada en sèries.
En el seu palmarès destaca una medalla de bronze en la prova dels 4x100 metres del Campionat d'Europa d'atletisme de 1954, formant equip amb Maria Musso, Letizia Bertoni i Giuseppina Leone. Guanyà dues medalles d'or i una de bronze als International University Games i set campionats nacionals, cinc dels 80 metres tanques (1952, 1953, 1954, 1955, 1956) i dos dels 4x100 metres (1953, 1954). Va millorar el rècord italià dels 80 metres tanques i del 4x100 metres.

## Millors marques

* 100 metres. 12.1" (1953)
* 80 metres tanques. 11.2" (1957)

## Referències

* ↑ «MILENA GREPPI - Scheda Defunto - Necrologi Corriere della Sera». [Consulta: 18 juny 2020].
* ↑ Milena Greppi a Sports Reference (arxivat)
* ↑ «Medallistes per prova». rfea.es. Federació Espanyola d'Atletisme. Arxivat de l'original el 26 d’octubre 2020. [Consulta: 13 maig 2020].
* ↑ «World Student Games (Pre-Universiade)». [Consulta: 1r maig 2020].
* ↑ «"CAMPIONATI "ASSOLUTI" ITALIANE SUL PODIO TRICOLORE – 1923 2012». sportolimpico.it. Arxivat de l'original el 24 desembre 2012. [Consulta: 23 juny 2013].
* ↑ Waśko, Janusz (1953-). Athletics national records evolution 1912-2012 : golden century of IAAF records. GreenArt Jacek Kardasz, 2013, p. 265 i 363. ISBN 978-83-62033-30-0.
* ↑ «Track and Field Statistics». [Consulta: 18 juny 2020].